MARIBOR. Zatiaľ čo rozhodnutie o prípadnom konci kariéry si historicky najlepšia slovinská zjazdárka Tina Mazeová stále necháva pre seba, záver štúdia na vysokej škole by už privítala.
Dvojnásobná olympijská šampiónka a štvornásobná majsterka sveta vzala po skončení sezóny do rúk knihy a už na jeseň je odhodlaná ukončiť štúdium učiteľského odboru na Pedagogickej fakulte na univerzite v Maribore.
"Keď som sa po skončení sezóny zahrabala do kníh, vravela som si, či by som radšej nemala ísť na dovolenku a poriadne si oddýchnuť. To je však presne to, čo budem potrebovať vo svojom ďalšom živote, keď skončím s lyžovaním na vrcholnej úrovni. Na konci je potom radosť z toho, že to nerobím z donútenia, ale vlastnej vôle," napísala Mazeová na svojom blogu a pridala foto so skriptami.
Mazeovej v sezóne 2014/15 len tesne ušiel veľký glóbus za celkový triumf vo Svetovom pohári. Za víťaznou Rakúšankou Annou Fenningerovou zaostala o 22 bodov.
Druhého mája oslávila Slovinka 32 rokov.